b"\n_START_ARTICLE_\nModel de Georgi-Glashow\n_START_PARAGRAPH_\nEn f\xc3\xadsica te\xc3\xb2rica, el model Georgi-Glashow \xc3\xa9s un model de Gran Teoria d'Unificaci\xc3\xb3 (GUT) de les interaccions i part\xc3\xadcules fonamentals, basat en el grup de simetria SU(5), desenvolupat el 1974 pel premi Nobel Sheldon Glashow i Howard Georgi. Aquest model inclou un mecanisme de ruptura espont\xc3\xa0nia de la simetria pel qual, a baixes energies, la simetria original completa esdev\xc3\xa9 la simetria menys general del model est\xc3\xa0ndard U(1)xSU(2)xSU(3)._NEWLINE_Una de les prediccions d'aquest model \xc3\xa9s l'exist\xc3\xa8ncia d'interaccions que transformarien quarks en leptons, violant la conservaci\xc3\xb3 del nombre bari\xc3\xb2nic (conservant-se, per\xc3\xb2, la suma del nombre bari\xc3\xb2nic m\xc3\xa9s el nombre lept\xc3\xb2nic). Una d'aquestes interaccions permetria la desintegraci\xc3\xb3 del prot\xc3\xb3 en altres part\xc3\xadcules lept\xc3\xb2niques. Aquestes interaccions s\xc3\xb3n transmeses per noves part\xc3\xadcules elementals an\xc3\xa0logues al bos\xc3\xb3 W i al bos\xc3\xb3 Z, anomenades bosons X i Y de c\xc3\xa0rrega el\xc3\xa8ctrica elemental 4/3 i 1/3, i c\xc3\xa0rrega de color neta (triplet o antitriplet). Com que la mateixa teoria permet calcular la taxa de desintegraci\xc3\xb3, en principi \xc3\xa9s m\xc3\xa9s o menys directe sotmetre a prova la teoria. La desintegraci\xc3\xb3 del prot\xc3\xb3, per\xc3\xb2, no ha estat observada i els l\xc3\xadmits d'error experimental permeten descartar la teoria, ra\xc3\xb3 per la qual s'han buscat altres grups de simetria gauge que donen lloc a prediccions d'acord amb all\xc3\xb2 observat. L'eleg\xc3\xa0ncia d'aquesta teoria ha fet que sigui la base de moltes altres propostes posteriors m\xc3\xa9s complexes."